Hooglied 2:8-17 – Bedwelming en beskerming in die liefde – Bybelskool
Written by Chris van Wyk on May 7, 2012 . Posted in Hooglied.
Die vrou sing van die man wat sy liefhet. In haar geestesoog is hy soos 'n ribbok of takboklam wat met spoed oor die berge spring, en met grasie wip oor die rante, om die liefde saam met haar te kom geniet (vgl Spr 5:19 waar dié twee boksoorte met die bedwelming van die liefde geassosieer word). Niks kan hom keer nie! Hy kyk van buite agter haar ouerhuis se muur af, deur die venster en die latwerk (hek?) om met haar te praat.
Die man nooi haar uit om die nuwe lewe van die lente (Junie) saam met hom te gaan ontdek. Dit dui metafories die tyd van ontluikende liefde aan. Die winterreën is weg, die bloeisels kondig aan dat dit tyd geword het om te sing (van die liefde), soos die tortelduif – 'n trekvoël wat weer teruggekom het (vgl Jer 8:7) – dit al aankondig. Die voorvye is uit, en die wingerde bot en versprei hulle geur. Hy roep na haar, sy mooiste, sy liefling, om uit te kom (vers 10b en 13b) en saam met hom die bruising van die nuwe lewe en die liefde te kom geniet. Let op hoe hy haar ook met 'n duif vergelyk, wie sy stem hy wil hoor en geniet, soos hy die tortelduiwe al hoor sing, maar nou nog in haar ouerhuis verskuild is, soos 'n duif in die klipskeure, in 'n skuilplek teen die krans.
Die vrou wil egter die versekering hê dat hy die gevare (jakkalse en hulle kleintjies) kan trotseer wat hulle liefde kan bedreig (ander mans, sowel as die uitdagings van die lewe). Sy stel haar eenheid met dié herderman op prys – hulle behoort aan mekaar: "Die man wat ek liefhet, is myne, en ek syne", net soos Gen 2:23-25 dit gevisualiseer het. Maar sy wil hê hy moet haar beskerm soos 'n herder sy skape versorg wat tussen die lelies wei tot die aandwind begin waai en die skaduwees lank word. Daarom wil sy graag hê dat hy haar sal opsoek om die liefde te vier op die Beterberge. Interessant genoeg beteken die Beterberge letterlik "berge van skeiding" wat waarskynlik haar behoefte verteenwoordig dat sy liefde haar vrese – ook die vrees van die afskeid van haar bekende (ouer)omgewing – sal oorkom en tot rus bring. Sy wil veilig voel in hulle liefde.